Тус сум нь 1420 хүн ам, 349 өрхтэй, хөдөлмөрийн чадвартай хүн 765, суманд их эмчийн салбар, холбооны салбар, цэцэрлэг, ерөнхий боловсролын сургууль, соёлын төв, мал эмнэлгийн салбар, “ХАС ВАН” ХХК, “АНЛУ” ХХК, “ЦЭЦА” ХХК, “Төгс билгүүн” ББХоршоо зэрэг төрийн ба төрийн бус аж ахуйн нэгж байгууллагууд үйл ажиллагаа явуулж байна. Тус сум нь 2 баг, 42000 толгой малтай, хүн амын 78.6 хувь нь 35 хүртэлх насны хүүхэд залуучууд болно. Сумын нутагт хэрмэн зам буюу Чингисийн далан, Цагаан чулуут, Хадан хөвийн дөрвөлжин булш, Хөцөөгийн хоолойн зурагт хад, Манлайбаатар Дамдинсүрэнгийн хөшөө зэрэг түүхийн дурсгалт газрууд бий. Тус сумаас Урлагийн гавъяат зүтгэлтэн зураач Ч.Батмөнх, хөдөлмөрийн баатар Н.Сандагдалай, соёлын гавьяат зүтгэлтэн зохиолч С.Дашдэндэв, бөхчүүдээс Монгол улсын арслан Ш.Гэлэг, Монгол улсын заан Ч.Дугарсүрэн, Д.Түвшин, улсын начин А.Тажив нар төрөн гарсан юм.